Oud-LP, nóg twee vas vir beweerde diefstal in Molemole(Argieffoto: Bill Oxford/Unsplash) Nog drie persone is aangekeer in verband met die beweerde diefstal van nagenoeg R4,8 miljoen waarby ŉ senior amptenaar van die Molemole-munisipaliteit in Limpopo ook betrek word. Die drie sluit in ŉ voormalige parlementslid, ŉ voormalige voorsitter van die Makgatho-gemeenskapseiendomsvereniging en ŉ bankklerk. Die inhegtenisnemings volg op Vrydag se arrestasie van ŉ senior amptenaar van die plaaslike owerheid. Volgens die Valke het dié man met ander verdagtes saamgespan om ŉ boerderytender aan ŉ maatskappy wat bande met sy vrou het, toe te ken. Die nodige prosesse is glo nie gevolg om die kontrak toe te ken nie. Die maatskappy het na bewering geen diens aan die gemeenskap gelewer nie, al is hy R4,8 miljoen daarvoor betaal. Kapt. Matimba Maluleke, woordvoerder van die Valke, het Sondag gesê die oudkomiteevoorsitter, ŉ 70-jarige man, is Vrydagaand by sy huis in Ga-Makgatho aangekeer, terwyl die 51-jarige bankklerk hom aan die polisie in Polokwane oorgegee het. “Die oud-LP is Sondagoggend by sy huis in Kanana in hegtenis geneem,” het Maluleke gesê. Die verdagtes verskyn Maandag in die Polokwane-landdroshof op aanklag van diefstal.